CELEX: 32017R0997
Language: sl
Date: 2017-06-08 00:00:00
Title: Uredba Sveta (EU) 2017/997 z dne 8. junija 2017 o spremembi Priloge III k Direktivi 2008/98/ES Evropskega parlamenta in Sveta glede nevarne lastnosti HP 14 „ekotoksično“ (Besedilo velja za EGP. )

14.6.2017   
               
               
                  SL
               
               
                  Uradni list Evropske unije
               
               
                  L 150/1
               
            UREDBA SVETA (EU) 2017/997
      z dne 8. junija 2017
      o spremembi Priloge III k Direktivi 2008/98/ES Evropskega parlamenta in Sveta glede nevarne lastnosti HP 14 „ekotoksično“
      (Besedilo velja za EGP)
      SVET EVROPSKE UNIJE JE –
      ob upoštevanju Pogodbe o delovanju Evropske unije,
      ob upoštevanju Direktive 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (1) ter zlasti člena 38(2) Direktive,
      ob upoštevanju predloga Evropske komisije,
      ob upoštevanju naslednjega:
      
                  (1)
               
               
                  Priloga III k Direktivi 2008/98/ES vsebuje seznam lastnosti, zaradi katerih so odpadki nevarni.
               
            
                  (2)
               
               
                  V Direktivi 2008/98/ES je navedeno, da bi morala razvrstitev odpadkov kot nevarnih med drugim temeljiti na zakonodaji Unije o kemikalijah, zlasti glede razvrstitve zmesi med nevarne, vključno z v ta namen uporabljenimi mejnimi koncentracijskimi vrednostmi. Z Odločbo Komisije 2000/532/ES (2) je bil oblikovan seznam vrst odpadkov, da bi se spodbudilo usklajeno razvrščanje odpadkov in usklajena določitev nevarnih lastnosti odpadkov v Uniji.
               
            
                  (3)
               
               
                  Priloga III k Direktivi 2008/98/ES določa, da se pripis nevarne lastnosti HP 14 „ekotoksično“ opravi na podlagi kriterijev iz Priloge VI k Direktivi Sveta 67/548/EGS (3).
               
            
                  (4)
               
               
                  Direktiva 67/548/EGS je bila razveljavljena s 1. junijem 2015 in nadomeščena z Uredbo (ES) št. 1272/2008 Evropskega parlamenta in Sveta (4). Vendar se navedena direktiva lahko še naprej uporablja za nekatere zmesi do 1. junija 2017, če so bile te razvrščene, označene in pakirane v skladu z Direktivo 1999/45/ES Evropskega parlamenta in Sveta (5) ter dane v promet že pred 1. junijem 2015.
               
            
                  (5)
               
               
                  Priloga III k Direktivi 2008/98/ES je bila nadomeščena z Uredbo Komisije (EU) št. 1357/2014 (6), da bi se po potrebi uskladile opredelitve nevarnih lastnosti z Uredbo (ES) št. 1272/2008 in nadomestili sklici na Direktivo 67/548/EGS s sklici na Uredbo (ES) št. 1272/2008.
               
            
                  (6)
               
               
                  Opredelitev nevarne lastnosti HP 14 „ekotoksično“ ni bila spremenjena z Uredbo (EU) št. 1357/2014, saj je bila potrebna dodatna študija za zagotovitev popolnih in reprezentativnih informacij o možnem učinku uskladitve ocene nevarne lastnosti HP 14 „ekotoksično“ z merili iz Uredbe (ES) št. 1272/2008. Ker je navedena študija dokončana, je primerno upoštevati njena priporočila pri oceni nevarne lastnosti HP 14 „ekotoksično“ za odpadke iz Priloge III k Direktivi 2008/98/ES in oceno kolikor mogoče uskladiti z merili iz Uredbe (ES) št. 1272/2008 za oceno ekotoksičnosti kemikalij. Pri razvrščanju odpadkov glede na nevarnost v zvezi z nevarno lastnostjo HP 14 „ekotoksično“ z uporabo formul za izračun bi bilo treba uporabljati splošne mejne vrednosti, kot so opredeljene v Uredbi (ES) št. 1272/2008.
               
            
                  (7)
               
               
                  Priloga VI k Uredbi (ES) št. 1272/2008 vsebuje usklajene množilne faktorje, dodeljene omejenemu številu snovi, ki so razvrščene kot akutno nevarne za vodno okolje iz kategorije 1 „ali „kronično nevarne za vodno okolje iz kategorije 1“, in se uporabljajo za razvrstitev zmesi, v katerih je prisotna takšna snov. Komisija lahko v skladu s členom 38(2) Direktive 2008/98/ES ob upoštevanju napredka pri določanju takih množilnih faktorjev spremeni metodo izračuna za oceno snovi glede na nevarno lastnost HP 14 „ekotoksično“, da bi vanjo morda vključila množilne faktorje.
               
            
                  (8)
               
               
                  Kadar se za oceno odpadkov v zvezi z nevarno lastnostjo HP 14 „ekotoksično“ opravi test, je primerno, da se uporabijo ustrezne metode, določene v Uredbi Komisije (ES) št. 440/2008 (7), ali druge mednarodno priznane testne metode in smernice. Odločba 2000/532/ES določa, da kadar je nevarna lastnost odpadka ovrednotena s testom in na podlagi koncentracij nevarnih snovi, kot so navedene v Prilogi III k Direktivi 2008/98/ES, prevladajo rezultati testa. Poleg tega bi bilo treba upoštevati še člen 12 Uredbe (ES) št. 1272/2008, zlasti člen 12(b) in metodologije za njegovo uporabo. Primerno je, da Komisija spodbuja izmenjavo najboljših praks v zvezi s testnimi metodami za oceno snovi glede nevarne lastnosti HP 14 „ekotoksično“ z namenom njihove morebitne uskladitve.
               
            
                  (9)
               
               
                  Podjetjem in pristojnim organom je primerno dati na voljo dovolj časa za prilagoditev novim zahtevam.
               
            
                  (10)
               
               
                  Odbor iz člena 39 Direktive 2008/98/ES ni podal mnenja o ukrepih iz te uredbe. Zato bi moral Svet v skladu s členom 5a(4) Sklepa Sveta 1999/468/ES (8) ukrepe sprejeti –
               
            SPREJELA NASLEDNJO UREDBO:
      Člen 1
      Priloga III k Direktivi 2008/98/ES se spremeni v skladu s Prilogo k tej uredbi.
      Člen 2
      Ta uredba začne veljati dvajseti dan po objavi v Uradnem listu Evropske unije.
      Uporabljati se začne 5. julija 2018.
      
         Ta uredba je v celoti zavezujoča in se neposredno uporablja v vseh državah članicah.
         V Luxembourgu, 8. junija 2017
         
            
               Za Svet
            
            
               Predsednica
            
            K. SIMSON
         
      
      
         (1)  UL L 312, 22.11.2008, str. 3.
      
         (2)  Odločba Komisije 2000/532/ES z dne 3. maja 2000 o nadomestitvi Odločbe 94/3/ES o oblikovanju seznama odpadkov skladno s členom 1(a) Direktive Sveta 75/442/EGS o odpadkih in Odločbe Sveta 94/904/ES o oblikovanju seznama nevarnih odpadkov skladno s členom 1(4) Direktive Sveta 91/689/EGS o nevarnih odpadkih (UL L 226, 6.9.2000, str. 3).
      
         (3)  Direktiva Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (UL 196, 16.8.1967, str. 1).
      
         (4)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).
      
         (5)  Direktiva Evropskega parlamenta in Sveta 1999/45/ES z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (UL L 200, 30.7.1999, str. 1).
      
         (6)  Uredba Komisije (EU) št. 1357/2014 z dne 18. decembra 2014 o nadomestitvi Priloge III k Direktivi 2008/98/ES Evropskega parlamenta in Sveta o odpadkih in razveljavitvi nekaterih direktiv (UL L 365, 19.12.2014, str. 89).
      
         (7)  Uredba Komisije (ES) št. 440/2008 z dne 30. maja 2008 o določitvi testnih metod v skladu z Uredbo (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (UL L 142, 31.5.2008, str. 1).
      
         (8)  Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (UL L 184, 17.7.1999, str. 23).
      
         PRILOGA
         Priloga III k Direktivi 2008/98/ES se spremeni:
         
                     1.
                  
                  
                     vnos za HP 14 „ekotoksično“ se nadomesti z naslednjim:
                     
                        „HP 14 ‚Ekotoksično‘: odpadki, ki pomenijo ali lahko pomenijo takojšnje ali kasnejše tveganje za enega ali več sektorjev okolja.
                     Odpadki, ki izpolnjujejo katerega koli od naslednjih pogojev, se razvrstijo kot odpadki z nevarno lastnostjo HP 14:
                     
                                 —
                              
                              
                                 odpadki, ki vsebujejo snov, razvrščeno kot snov, ki tanjša ozonski plašč, poleg tega pa ji je bila dodeljena oznaka stavka o nevarnosti H420 v skladu z Uredbo (ES) št. 1272/2008 Evropskega parlamenta in Sveta (*1) in koncentracija takšne snovi dosega ali presega mejno koncentracijo 0,1 %.
                                 [c(H420) ≥ 0,1 %];
                              
                           
                                 —
                              
                              
                                 odpadki, ki vsebujejo eno ali več snovi, ki so razvrščene kot akutno nevarne za vodno okolje in jim je bila dodeljena oznaka stavka o nevarnosti H400 v skladu z Uredbo (ES) št. 1272/2008, vsota koncentracij takšnih snovi pa dosega ali presega mejno koncentracijo 25 %. Za takšne snovi velja mejna vrednost 0,1 %;
                                 [Σ c (H400) ≥ 25 %];
                              
                           
                                 —
                              
                              
                                 odpadki, ki vsebujejo eno ali več snovi, ki so razvrščene kot kronično nevarne za vodno okolje 1, 2 ali 3 z oznako stavka o nevarnosti H410, H411 ali H412 v skladu z Uredbo (ES) št. 1272/2008, in vsota koncentracij vseh snovi, ki so razvrščene kot kronično nevarne za vodno okolje 1 (H410), pomnožena s 100 in prišteta k vsoti koncentracij vseh snovi, ki so razvrščene kot kronično nevarne za vodno okolje 2 (H411), pomnoženi z 10 in prišteti k vsoti koncentracij vseh snovi, ki so razvrščene kot kronično nevarne za vodno okolje 3 (H412), dosega ali presega mejno koncentracijo 25 %. Za snovi, razvrščene kot H410, velja mejna vrednost 0,1 %, za snovi, razvrščene kot H411 ali H412, pa velja mejna vrednost 1 %;
                                 [100 × Σc (H410) + 10 × Σc (H411) + Σc (H412) ≥ 25 %];
                              
                           
                                 —
                              
                              
                                 odpadki, ki vsebujejo eno ali več snovi, ki so razvrščene kot kronično nevarne za vodno okolje 1, 2, 3 ali 4 in jim je bila dodeljena oznaka stavka o nevarnosti H410, H411, H412 ali H413 v skladu z Uredbo (ES) št. 1272/2008, vsota koncentracij vseh snovi, razvrščenih kot kronično nevarne za vodno okolje, pa dosega ali presega mejno koncentracijo 25 %. Za snovi, razvrščene kot H410, velja mejna vrednost 0,1 %, za snovi, razvrščene kot H411, H412 ali H413, pa velja mejna vrednost 1 %;
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           pri čemer je: Σ = vsota in c = koncentracije snovi.
                     
                        (*1)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).“;"
						
                  
               
                     2.
                  
                  
                     opomba pod vnosom za HP 15 se črta.